Avocatul Poporului a atacat la Curtea Constituțională impozitarea cu 85% a pensiilor speciale.
Avocatul Poporului a sesizat Curtea Constituțională cu privire la legea impozitării cu până la 85% a pensiilor speciale. Renate Weber consideră că legea impune o dublă impozitare. De asemenea, Avocatul Poporului a invocat și principiul nediscriminării, care spune că toată lumea trebuie tratată egal.
Avocatul Poporului, Renate Weber, a atacat joi la Curtea Constituţională legea adoptată miercuri de Camera Deputaţilor privind impozitarea cu până la 85% a tuturor pensiilor speciale din România. Ea a explicat pentru MEDIAFAX că, deşi se numeşte taxarea pensiilor, este de fapt o dublă impozitare."Sunt două chestiuni. Pe de o parte, este vorba despre faptul că e o inechitabilă aşezare a sarcinilor fiscale. Se numeşte taxarea unor pensii. În realitate avem de-a face cu o impozitare, fiindcă taxele ţi le impune statul când îţi oferă un serviciu", a declarat pentru MEDIAFAX Renate Weber.Avocatul Poporului a mai spus că este vorba şi despre o supraimpozitare, pentru că toate pensiile de peste 2000 de lei sunt impozitate cu 10%"În plus, vine aceasta taxare de 10% pentru aceste pensii între 2001 şi 7000 de lei şi de 85% de peste 7001 lei. Ori există un principiu foarte clar al nediscriminării care spune că toata lumea trebuie să fie tratată egal. Aici nu vorbim de un impozit progresiv pe toate veniturile, ci doar pe o categorie, ori aşa ceva, în opinia noastră, este neconstituţional", a mai explicat Weber.Camera Deputaţilor a decis, miercuri, impozitarea cu până la 85% a pensiilor speciale.